ওয়েব ডেস্ক: গুরুগ্রাম থেকে ধৃত ৩ মোর্চা নেতাকে আনা হল কলকাতায়। রাতের বিমানেই তাঁদের নিয়ে আসা হয়। আজ পেশ করা হবে ব্যাঙ্কশাল কোর্টে। রিমান্ডে তাঁদের শিলিগুড়ি নিয়ে যাওয়ার আবেদন জানাতে চলেছে CID। ধৃত ধনকুমার প্রধান, PT ওলা এবং তিলকচাঁদ রোকা মোর্চার কেন্দ্রীয় কমিটির সদস্য। গুরুংপন্থী এই নেতারা সম্প্রতি কেন্দ্রীয় স্বরাষ্ট্রমন্ত্রী রাজনাথ সিংয়ের সঙ্গে দেখা করেন। সিকিমের নামচিতে বিমল গুরুংয়ের ডাকা যে বৈঠক পুলিসি হানায় ভেস্তে যায়, সেখানেও ছিলেন তাঁরা। ৮ জুন, দার্জিলিঙে মুখ্যমন্ত্রীর উপস্থিতিতে মন্ত্রিসভার বৈঠক চলাকালীন মোর্চার তাণ্ডবে অভিযুক্ত এই কট্টরপন্থী নেতারা। রোশন গিরির বিরুদ্ধে লুক আউট নোটিস জারির পরও কেন্দ্রীয় স্বরাষ্ট্রমন্ত্রী কীভাবে তাঁদের সঙ্গে বৈঠক করেন, এ নিয়ে প্রশ্ন তুলেছেন মুখ্যমন্ত্রী। সেই বৈঠকে উপস্থিত মোর্চা নেতাদের গ্রেফতার করে রাজ্য কড়া বার্তা দিল বলেই মনে করছে রাজনৈতিক মহল।